
0. 
Innledning

Norsk Akkreditering (NA) er et offentlig organ for teknisk akkreditering.  Den norske akkrediteringsordningen ble opprettet ved Kgl. resolusjon av 7. juni 1991 på bakgrunn av Stortingsproposisjon nr. 106 (1989/90), og gir NA myndighet til å akkreditere kalibreringslaboratorier, prøvingslaboratorier, sertifiseringsorgan og inspeksjonsorgan.  NAs myndighet ble utvidet ved Kgl. resolusjon av 7. oktober 1993 til også å omfatte godkjenning etter OECD's retningslinjer for God Laboratoriepraksis (GLP). NA er videre tildelt oppgaven med akkreditering av  miljøkontrollører og attestasjonsorgan/attestanter.

NA ble etablert som en selvstendig etat fra 1. januar 2004 ved Kronprinsregentens resolusjon av 12. desember 2003.

Dette dokumentet gir en oversikt over de vilkår som akkrediterte organisasjoner skal oppfylle.

Akkreditering vil bli innvilget til alle organisasjoner som har dokumentert at de tilfredsstiller akkrediteringskravene. Akkreditering erstatter ikke andre nødvendige tillatelser.  I sin søknadsbehandling/ akkreditering tar NA ikke stilling til om andre tillatelser e.l. er nødvendig for å kunne utføre virksomheten.  Det er organisasjonens eget ansvar å sikre seg andre nødvendige tillatelser der dette er nødvendig.  

Nærmere opplysninger om akkrediteringsordningen finnes på Internett 

( www.akkreditert.no ) eller fås ved henvendelse til:


Norsk Akkreditering




Fetveien 99,  2007 Kjeller


tel: 64 84 86 00 fax: 64 84 86 01


E-post: norsk.akkreditering@akkreditert.no 

1. 
Oppfyllelse av kravstandard

Akkrediterte organisasjoner skal til enhver tid oppfylle akkrediteringskravene. De akkrediterte skal tilpasse seg nye krav eller endringer i eksisterende krav innen de tidsfrister som fastsettes av NA. I tillegg til de krav som er beskrevet i dette dokumentet er kravene beskrevet i følgende dokumenter (standarder fås kjøpt ved henvendelse til Pronorm.  (EMAS-forordningen fås ved henvendelse til Statens forurensningstilsyn.):


Standarder for akkreditering (en standard for hver type akkreditering):


NS-EN ISO/IEC 17025
Generelle krav til prøvings- og 

 
kalibreringslaboratoriers kompetanse

NS-EN ISO 15189
Medisinske laboratorier. Særskilte krav til kvalitet og kompetanse

NS-EN ISO 17020
Generelle krav til drift av ulike typer organer som utfører 


inspeksjon

NS-EN 45011
Generelle krav til organer som har systemer for produktsertifisering. (ISO/IEC Guide 65)
Forurensningslovens §52c
EUROPAPARLAMENTS- OG RÅDSFORORDNING (EF) nr. 761/2001 av 19. mars 2001 om frivillig deltaking for organisasjoner i en fellesskapsordning for miljøstyring og miljørevisjon (EMAS)

ISO/IEC 17021
Conformity assessments – Requirements for bodies providing audit and certification of management systems
NS-EN ISO/IEC 17024
Samsvarsvurdering.  Generelle krav til organer for sertifisering av personell
ISO /TS 22003
Food safety management systems – Requirements for bodies providing audit and certification of food safety management systems
ISO/IEC 27006
Information technology – Security techniques – Requirements for bodies providing audit and certification of information security management systems

Generelle krav:


NA Dok. 14


Vilkår for bruk av Norsk Akkrediterings (NA) 


logo i akkrediteringsmerker og for henvisning til akkreditering 


NA Dok. 15


Forskrift om gebyrer for Norsk Akkrediterings tjenester 

Spesielle krav for kalibreringslaboratorier:


NA Dok 52

Angivelse av usikkerhet ved kalibreringer 


NA Dok. 26b

Krav til kalibrering og kontroll av termometre for akkrediterte 


laboratorier 


Spesielle krav for prøvingslaboratorier:


NA Dok. 26a

Krav til kalibrering og kontroll av vekter for akkrediterte 




laboratorier 


NA Dok. 26b

Krav til kalibrering og kontroll av termometre for akkrediterte 


laboratorier 


NA Dok. 50

Fleksibelt akkrediteringsomfang for prøvningslaboratorier

Alle NA Dok. finnes på vår hjemmeside www.akkreditert.no  

NA, EA (European cooperation for Accreditation), ILAC (International cooperation for Laboratory Accreditation) og IAF (International Accreditation Forum) har utarbeidet veiledninger som utdyper ovenfor nevnte krav i de tilfeller det er ansett hensiktsmessig. Informasjon om disse finnes på hhv NA, EA, ILAC og IAF sine Internett-sider. Adresser til de tre sistnevnte finnes lettest ved å gå via NA sin hjemmeside, eller se bakerst i dette dokumentet. Akkrediterte organisasjoner må enten følge veiledningene eller på annen måte demonstrere at kravene ivaretas på en likeverdig måte.

Akkrediterte organisasjoner plikter å holde seg oppdatert på nye/reviderte versjoner av veiledningsdokumentene og NA sine kravdokumenter. Ved endringer i dokumentene vil NA normalt varsle de organisasjoner det gjelder sammen med opplysninger om når de nye dokumenter trer i kraft og eventuelle overgangsordninger.

2.
Søknad og søknadsprosessen

2.1 Søknad

Ved søknad om ny akkreditering kreves det at organisasjonen (søker) sender inn et fullstendig utfylt søknadsskjema (NA-S20-serien) med nødvendige vedlegg før søknadsbehandling kan starte. Søknadsskjema for de forskjellige typer akkrediterte organisasjoner er tilgjengelig på vår nettside www.akkreditert.no  

NA skal ha oppdatert kopi av søkers kvalitetshåndbok, bilag, prosedyrer, samt beskrivelse av relevant utdannelse og arbeidserfaring (CV’er) og stillingsbeskrivelser til nøkkelpersonell. 

Ved søknad om ny akkreditering vil NA kreve at organet fyller ut en matrise som viser detaljerte referanser for overensstemmelse mellom akkrediteringsstandard og kvalitetssystem og/eller  fyller ut relevant sjekkliste mottatt fra NA. (Ref. krav om dokumentasjon i de respektive søknadsskjemaene.)

For laboratorier skal resultater fra sammenlignende laboratorieprøvinger (SLP) og laboratoriets egne vurderinger av disse sendes inn. For interne metoder skal laboratoriet også sende inn valideringsrapporter. Dersom laboratoriet søker om akkreditering for tolkning og vurdering, skal beskrivelsen av dette vedlegges søknaden sammen med den dokumentasjon (for eksempel forskrift) som tolkningene og vurderingene skal bygge på. 

Etter at søknadsbehandlingen er avsluttet i NA, makuleres den tilsendte dokumentasjonen eller den returneres til søker.


Søkere om akkreditering eller allerede akkrediterte organisasjoner skal informere NA dersom de søker om akkreditering innen samme område hos andre akkrediteringsorgan eller har fått innvilget eller avslått søknader hos disse. 

Dersom en søker om akkreditering oppgir å ha søkt om, eller fått avslag på, søknad hos andre organ som beskrevet over, kan NA anmode om en begrunnelse for dette og om nødvendig anmode om å få utlevert relevante bedømmelsesrapporter eller annen relevant informasjon. 

Dersom søkeren ikke ønsker å etterkomme slike anmodninger, vil NA umiddelbart etter at søkeren er akkreditert, underrette de organ som behandler søknaden, eller har avslått søknaden, om beslutningen. Dette gjøres for å gi disse organene mulighet til å klage på beslutningen.

2.2 Metoder (gjelder kun laboratorier)

Det skal fortrinnsvis benyttes standardmetoder der slike finnes. Nye utgaver av standardmetoder skal være tatt i bruk senest innen seks måneder etter at de er publiserte med mindre myndighetsorgan sier noe annet. Modifiserte standardmetoder er metoder der laboratoriet har gjort mindre endringer/modifiseringer i forhold til standardens beskrivelser. Disse endringene skal være beskrevet i laboratoriets egen metodeprosedyre. De skal være validerte, og valideringen skal dokumentere at resultatene (med tilhørende usikkerhet) blir de samme som ved utførelse etter standardmetode. Valideringsdokumentasjonen skal være arkivert. Det skal framgå av prøvingsrapport/ kalibreringsbevis at laboratoriet bruker en modifisert standardmetode. Forenklet rapportering skal eventuelt være avtalt med kunden. 

Dersom det benyttes et annet måleprinsipp og/eller matriks er endret i forhold til det standardmetoden angir, skal metoden uansett angis som intern metode. Dersom laboratoriet har gjort endringer/modifiseringer i forhold til beskrivelsene i en standardmetode og  valideringen viser at den modifiserte metoden ikke gir samme resultat (med tilhørende usikkerhet) som ved utførelse etter standardmetoden, skal metoden defineres som intern basert på standardmetoden. Valideringsdokumentasjonen skal være arkivert, og forskjellene fra standardmetoden skal være beskrevet i laboratoriets egen metodeprosedyre.
En metode basert på en tilbaketrukket standardmetode kan, dersom dette aksepteres av NA, defineres som intern metode basert på den utgåtte standarden. 

Brukes en tidligere utgave av en standardmetode lenger enn seks måneder etter at den er revidert, og dette aksepteres av NA, skal metoden angis som intern metode basert på den tidligere utgaven.


2.3 Normative dokumenter (gjelder sertifiserings- og inspeksjonsorgan)


Søker må angi det normative dokument det skal sertifiseres/inspiseres mot. Et normativt dokument kan være en standard, en forskrift, statlig veiledning, et EU direktiv eller et annet dokument som har allmenn aksept. NA vil dessuten sette som krav at sertifiseringskriteriene er så vidt presise at to uavhengige sertifiseringsorgan vil komme fram til samme beslutning om sertifisering.


NA kan kreve at søker gjør tilgjengelig for NA og/eller dets bedømmer et eksemplar av det normative dokument.


NA kan ikke og skal ikke komme i den situasjon at vi er eller kan komme i et konkurranseforhold overfor våre kunder. Av denne grunn er det uforenlig med akkreditert status å benytte standarder som det akkrediteres etter som normativt dokument for sertifisering eller inspeksjon. Dette gjelder selv om sertifisering eller inspeksjon skjer ikke-akkreditert.

2.4 Søknadsprosessen

NA skal innhente søkers samtykke til valget av bedømmer(e). Dersom søker ønsker å avvise NAs forslag til bedømmer(e), skal dette begrunnes. NA vil vurdere om begrunnelsen for avvisningen kan godkjennes. All kontakt mellom søker og bedømmerne skal i hele søknadsprosessen gå via saksbehandler i NA dersom ikke annet er avtalt.

For at NA skal kunne vurdere funksjonsdyktigheten til søkers kvalitetssystem, settes det krav til at systemet har fungert i praksis før akkreditering innvilges. For å kunne beslutte om akkrediteringskravene er innfridd, utfører NA en gjennomgang av søkers kvalitetssystem (dokumentgjennomgang), kontrollerer om systemet er implementert (bedømmelsesbesøk), samt gjør observasjoner av gjennomføring av utvalgte aktiviteter som det søkes akkreditering for (for omfang av observasjoner, se kap. 3). For laboratorier kontrolleres også deltagelse i og resultater fra SLP, se kap. 4.

Dersom søker utfører kritiske aktiviteter (se søknadsskjema) på forskjellige lokaliteter, skal alle fysisk bedømmes. 

Dersom søker utfører kritiske aktiviteter i et eller flere land utenfor Norge (hjemlandet), skal alle disse lokaliteter bedømmes før akkreditering.

I kravstandard for akkrediteringsorgan settes krav til at akkrediteringsorganet skal opptre upartisk og ikke tilby konsulenttjenester. Dersom søkers opptreden krever konsulterende veiledning fra NAs side, slik at NAs upartiskhet trues, har NA rett til å avbryte søknadsbehandlingen/bedømmelsesprosessen. 

Dersom det under et bedømmelsesbesøk er åpenbart at forutsetningene som lå til grunn for besøket ikke er oppfylt, kan ledende bedømmer avbryte bedømmelsesbesøket. Dette kan f.eks. være tilfelle dersom nøkkelpersonell ikke er tilgjengelig som forutsatt, kvalitetssystem/ prosedyrer ikke er implementert, søker viser manglende samarbeidsvilje under bedømmelsen eller at det er andre mangler i et slikt omfang at gjennomføring ikke er hensiktsmessig.

På bedømmelsens innledende og avsluttende møte skal representant for organisasjonens ledelse være tilstede.

Dersom bedømmerlaget gir avvik under bedømmelsesbesøket, skal søker innen den avtalte fristen sende inn alle originale avviksskjema i utfylt stand til ledende bedømmer, sammen med dokumentasjon for tiltakene. Kopi av utfylte avviksskjema, sammen med tilhørende dokumentasjon, skal samtidig sendes direkte fra søker til den tekniske bedømmer som har gitt avviket. Kopi av følgebrev til teknisk(e) bedømmer(e) skal sendes til ledende bedømmer.

Dersom pålegg fra NA ikke følges opp innen fastsatte frister eller dersom søkeren i løpet av 6 måneder etter bedømmelsesbesøket ikke har kommet videre i søknadsprosessen, kan NA henlegge søknaden uten at innbetalte gebyrer og kostnader refunderes. Søker er forpliktet til å betale alle påløpte kostnader. Søkeren vil få forvarsel og anledning til å uttale seg før prosessen avbrytes.

Etter slike avbrudd vil søkeren måtte søke på nytt.

Rapporter som utarbeides av NA, enten i løpet av eller etter en bedømmelse, skal ikke gjengis i utdrag uten skriftlig godkjenning fra NA.

3.
Omfanget av observasjoner i forbindelse med søknad om akkreditering

For laboratorier gjøres observasjoner av gjennomføring av utvalgte prøvinger/kalibreringer og/eller prøvetakinger. Det foretas observasjoner på hvert enkelt sted der det foregår prøving/kalibrering.

For sertifiseringsorgan, miljøkontrollører, attestanter og inspeksjonsorgan foretas observasjon av akkrediterte aktiviteter (sertifisering, kontroll, attestasjon eller inspeksjon) i utgangspunktet for hvert normativt dokument det sertifiseres/kontrolleres/attesteres/inspiseres mot. Dersom flere normative dokumenter faglig sett tilhører samme gruppe, kan det vurderes om en observasjon kan sies å gjelde for hele gruppen av normative dokumenter. Det foretas observasjoner i tilknytning til hvert enkelt sted der det foretas bedømminger (se kapittel 2).

For sertifisering av styringssystemer vil det forekomme at et sertifiseringsorgan gjennomfører kombinerte revisjoner mot to eller flere av standardene. I slike tilfeller kan en observasjon gjøres gjeldende for to eller flere normative dokument.

For noen ordninger kan det være stilt krav til at akkrediteringsorganet skal gjennomføre observasjoner i et spesifisert antall og hyppighet.  Eksempel på dette er krav fra British Retail Consortium vedrørende produksjon av næringsmidler.

For systemsertifisering gis akkrediteringen for en angitt sertifiseringsstandard og for spesifiserte bransjer. Det skal ikke gis akkreditering for en bransje uten at det er foretatt en observasjon av en revisjon i bransjen eller i en bransje med beslektet teknologi.

Med bransje menes de som er angitt i tabell1i NA Dok 24c på høyeste nivå (to siffer).  Dersom det kun er søkt om akkreditering i deler av en bransje, vil det også da bli vurdert å gjøre observasjon i de aktuelle delene av bransjen.

I NA Dok 24c tabell 2-4 er det gitt bransjeinndeling relatert til andre sertifiseringsordninger.

For inspeksjonsorganer kan når aktuelt observasjoner erstattes med ringtester eller andre egnede metoder for å verifisere godheten av inspeksjonsmetoder.

4.
Sammenlignende laboratorieprøvinger (SLP)

Kalibreringslaboratorier 
Det er NAs mål at alle akkrediterte kalibreringslaboratorier deltar i sammenlignende prøvinger jevnlig. Som et minimum skal hver parameter dekkes minst en gang i løpet av en akkrediteringsperiode. Kalibreringslaboratorier som søker om akkreditering skal etter avtale med NA delta i SLP med tilfredsstillende resultater før laboratoriet kan akkrediteres.  Det er laboratoriets ansvar å søke relevante SLP-er som organiseres av forskjellige arrangører.  Resultater og registreringer skal sendes NA før oppfølgingen finner sted.
Prøvingslaboratorier

Før akkreditering innvilges skal prøvingslaboratorier, for hver parameter hvis mulig, dokumentere tilfredsstillende resultater fra sammenlignende laboratorieprøvinger. Det er NAs mål at alle akkrediterte prøvingslaboratorier skal delta jevnlig på SLP for hver parameter, og med en hyppighet som er tilpasset fagområdet (minst en gang for hver parameter i løpet av akkrediteringsperioden). Prøvingslaboratorier skal delta i organiserte SLP programmer dersom slike eksisterer på det aktuelle fagområde. Dersom organiserte SLP programmer kun eksisterer i utlandet, skal laboratoriet som hovedregel delta på minst ett av disse programmene. NA oppfordrer laboratoriene til å bruke SLP arrangører som tilfredsstiller kravene i ISO/IEC Guide 43: Proficiency testing by interlaboratory comparisons eller ILAC G13: Guidelines for the requirements for the competence og providers of proficiency testing schemes. På fagområder der det ikke eksisterer organiserte SLP skal laboratoriene utføre andre tiltak som sikrer tilfredsstillende sporbar kontroll av prøvingsmetodene. Dette kan f. eks være sammenligning med et annet (akkreditert) prøvingslaboratorium og/eller prøving av (sertifisert) referansemateriale.

5.
Måleteknisk sporbarhet

Utstyr som benyttes til å utføre akkrediterte oppgaver skal være kalibrert av et kompetent laboratorium dersom utstyret har innvirkning på måleresultatet/ analyseresultatet. Med kompetent laboratorium menes her et laboratorium som er akkreditert for denne type kalibrering av NA eller av et annet akkrediteringsorgan som har signert EAs eller ILACs multilaterale avtaler/ arrangement om gjensidig aksept av akkrediteringer (MLA/ MRA). Informasjon om hvilke akkrediteringsorgan dette er finnes på NAs hjemmeside (www.akkreditert.no). Kalibreringer utført av nasjonale laboratorier i land som har signert BIPMs MRA aksepteres på lik linje med akkrediterte laboratorier. Dersom sterke grunner foreligger for å avvike fra ovennevnte praksis vil NA vurdere hvert slikt tilfelle separat.

Forutsatt at tilstrekkelig teknisk kompetanse er tilgjengelig i organisasjonen kan den utføre kalibrering av eget utstyr internt. Disse må utarbeide detaljerte kalibreringsprosedyrer for de kalibreringene det er snakk om og beregne måleusikkerhet i henhold til NA Dok. 52: Angivelse av usikkerhet ved kalibreringer (oversettelse av EA-4/02). 

For enkelte fagområder oppnås sporbarhet på andre måter. Eksempler på dette er:

· Innenfor mikrobiologisk analyse (akkrediteringsområde P16) vil referansestammer fra nasjonale eller internasjonale kultursamlinger gi sporbarhet for hver enkelt parameter. 

· Innenfor kjemisk analyse (akkrediteringsområde P12) oppnås sporbarhet ved bruk av referansematerialer. Det skal benyttes sertifiserte referansematerialer når slike er tilgjengelige. Dersom referansematerialer ikke er tilgjengelig, må laboratoriene hvis mulig alternativt sammenligne seg med andre laboratorier.

6.
Oppfølging og fornyelse; innsending av kvalitetshåndbøker og relaterte  dokumenter

En akkreditering er gjeldende i 5 år forutsatt at alle krav til akkrediteringen opprettholdes i perioden. På slutten av en akkrediteringsperiode vil akkrediteringen bli fornyet.  Det er ikke anledning til å søke om forlengelse av en akkrediterings gyldighet utover den dato som er angitt i akkrediteringsdokumentet, men det kan gis en kort forlengelse av akkrediteringen dersom NA ikke har hatt tilstrekkelig tid til å avslutte prosessen.  I perioden mellom har NA ulike typer oppfølgingsaktiviteter for å forsikre oss om at den akkrediterte vedvarende oppfyller kravene til akkreditering. Fordi vi med tiden må forvente at den akkrediterte på selvstendig grunnlag vil sørge for overholdelse av kravene, skiller vi mellom oppfølgingsaktiviteter i den første perioden etter akkreditering og oppfølgingsaktiviteter i de etterfølgende perioder.

6.1
Første akkrediteringsperiode

For å verifisere at kravene til akkreditering overholdes, vil NA gjennomføre regulære oppfølgingsbesøk hos akkrediterte organisasjoner senest 12 måneder etter første bedømmelsesbesøk, og deretter regelmessig med normalt 12 mnd. intervall. Akkrediteringen fornyes etter 5 år, og bedømmelsen vil da være like omfattende som ved førstegangsbedømmelsen. Det vil også bli foretatt årlige observasjoner for sertifiseringsorgan, miljøkontrollører, attestasjonsorgan og inspeksjonsorgan. I tillegg vil NA ved behov gjennomføre ytterligere kontrolltiltak som for eksempel ekstraordinære besøk (se pkt. 6.2)  eller kreve deltagelse i SLP for laboratorier.

6.2 
Etterfølgende akkrediteringsperioder

Det vil bli minst en oppfølgingsaktivitet hvert år i løpet av perioden. Oppfølgingsaktivitetene vil variere basert på de erfaringer vi har med hver enkelt organisasjon og kan omfatte:

· Full gjennomgang som ved et fornyelsesbesøk

· Oppfølgingsbesøk av en eller flere bedømmere der kun deler av standarden eller akkrediteringsomfanget bedømmes

· Dokumentgjennomgang og vurdering av SLP-resultater, revisjonsrapporter, rapporter fra interne kvalitetsrevisjoner og ledelsens gjennomgang mv.

· Observasjon av (kan når aktuelt erstattes med/kombineres med ringtester)

- Systemsertifisering

- Utført inspeksjon

- Oppfølging av produksjon (produktsertifisering)

- Eksaminasjon (personellsertifisering)

· ”Egenmeldinger”

· Spørreundersøkelser

· Ekstraordinære besøk i forbindelse med lukking av avvik og/eller i forbindelse med søknad om utvidelse av eksisterende akkreditering

· Eventuelt andre relevante aktiviteter i forhold til hver enkel organisasjon

· For ordninger som stiller krav til akkrediteringsorganets oppfølging vil disse bli etterlevet.

Det skal ikke gå mer enn ca 2 år mellom hver stedlige bedømmelse.

6.3
Forberedelser og etterarbeid i forbindelse med bedømmelsesbesøk

Akkrediterte organisasjoner skal før et ordinært oppfølgings- eller fornyelsesbesøk gjøre tilgjengelig oppdaterte utgaver av relevante dokumenter i kvalitetssystemet. Følgende dokumentasjon skal gjøres tilgjengelig direkte til bedømmerne senest 4 uker før oppfølgings- og fornyelsesbesøk og full gjennomgang dersom ikke annet er avtalt med NA:

Ledende bedømmer skal som et minimum ha tilgjengelig:
· Kopi av kvalitetshåndboken med bilag/underbilag,

· Oversikt over andre dokumenter og skjema i kvalitetssystemet,

· Beskrivelse av relevant utdannelse og arbeidserfaring (CV’er) for nøkkelpersonell,

· Det er også ønskelig å få tilsendt kopi av rapporter fra siste års intern revisjoner og ledelsens gjennomgåelser.

for laboratorier

· Tabell over metodene i akkrediteringsomfanget der opplysninger tilsvarende de som skal oppgis in NA-S5 Metodeoversikt og NA-S18 Prosedyreoversikt for kalibreringslaboratorier framkommer,
· Oversikt med SLP-deltakelse og resultater.
Tekniske bedømmere (gjelder kun laboratorier) skal som et minimum ha tilgjengelig:
· Kopi av alle metodeprosedyrer og andre tekniske prosedyrer (For eksempel prosedyrer for SLP-behandling, validering, bestemmelse av måleusikkerhet, bruk av kontrollkort etc.),

· Liste (innholdsfortegnelse) over alle dokumenter, prosedyrer og skjemaer i systemet, 

· Tabell over alle metodene i akkrediteringsomfanget der opplysninger tilsvarende de som skal oppgis i NA-S5 Metodeoversikt og NA-S18 Prosedyreoversikt for kalibreringslaboratorier framkommer,

· Beskrivelser av relevant utdannelse og arbeidserfaring (CV’er) for teknisk personell/nøkkelpersonell,

· Resultater fra SLP gjennomført siden siste besøk skal også sendes inn, sammen med laboratoriets resultatoppfølging av disse.  







· Ved fornyelse og full gjennomgang, i tillegg kopi av kvalitetshåndboken med bilag/underbilag.

Ved vesentlige endringer i for eksempel kvalitetssystemet eller ved fornyelse av akkreditering skal laboratoriet fylle ut og sende sjekkliste NA-S 10 Sjekkliste for laboratorier til NA.

Under bedømmelsesbesøket skal organisasjonens nøkkelpersonell hele tiden være tilgjengelig for bedømmerlaget. Under bedømmelsesbesøkets avsluttende møte skal en representant fra organisasjonens ledelse være til stede.
6.4 Lukking av avvik

Dersom bedømmerlaget gir avvik under et oppfølgings- eller fornyelsesbesøk skal organisasjonen følge beskrivelsene i kap. 2.4 i dette dokumentet med hensyn på innsending av utfylte observasjons-/avviksskjema med tilhørende dokumentasjon.

Ved fornyelse av akkrediteringen må alle avvik klassifisert som meget alvorlig og vesentlig være lukket.  For mindre avvik skal det være gitt en bekreftelse til NA på at korrigerende tiltak er gjennomført.  Prosessen med lukking av avvik kan derfor ikke gå ut over gjeldende akkrediteringsperiode. Derfor må tilfredsstillende korrigerende tiltak være sendt NA senest 2 uker før utløpet av akkrediteringsperioden.

6.5 Oppfølging av akkrediterte med flere kritiske lokaliteter

Det som er skrevet tidligere i kapittel 6 om hyppighet av bedømmelsesbesøk er gjeldende for hovedkontoret og eventuelle kritiske lokaliteter i andre land enn der hovedkontoret ligger.

Dersom det er flere kritiske lokaliteter i samme land skal hovedkontoret bedømmes som nevnt over, og de øvrige lokaliteter skal bedømmes en gang i løpet av en akkrediteringsperiode.

7.
NA`s observasjon av revisjoner/inspeksjoner (gjelder kun for sertifiseringsorgan, miljøkontrollører, inspeksjonsorgan og attestasjonsorgan)

I forbindelse med oppfølging av organer for sertifisering av styringssystemer og innkjøpsprosedyrer samt EMAS godkjenning, vil NA gjennomføre observasjon av enkelte revisjoner som organet utfører.  For produktsertifisering gjennomføres observasjon av sertifiseringsorganets revisjon hos lisensinnehaver.  For personellsertifisering observeres sertifiseringsorganets praksis ved utførelse av sertifisering inkludert vurdering av personlig kompetanse mot spesifiserte krav. NA observerer også utførelse av inspeksjon på stedet der objektet for inspeksjon er.

NA skal ha adgang til å gjøre observasjon av revisjoner/eksaminasjoner/inspeksjoner utført av organet. Alle akkrediterte organisasjoner må derfor, når det er aktuelt, informere sine kunder, eventuelt ta det med i kontrakter, at NA vil kunne forlange å få observere akkrediterte aktiviteter hos kunden. 

Bruk av slike observasjoner i forbindelse med søknad om utvidelse av akkrediteringsomfanget kan f.eks. være relevant for:

-
Søkere som har begrenset erfaring mht gjennomføring av sertifiseringer/inspeksjoner innen det omsøkte akkrediteringsomfanget.

-
Søknader om utvidelse innen områder/bransjer som ikke er nært relatert til de bransjer organet allerede er akkreditert for.

Eventuell observasjon  gjennomføres før beslutning om utvidelse av akkrediteringen fattes. Dersom observasjon blir nødvendig vil NA gi søkeren en rask tilbakemelding. 

NA vil normalt gjennomføre en årlig observasjon av revisjoner som organet utfører.  NA skal fritt kunne velge objekt for observasjon. Antall sertifikater utstedt av organet, organets akkrediteringsomfang, antall revisjonsledere, eventuelt sertifisering utenfor hjemlandet samt resultat av tidligere observasjoner, vil etter samlet vurdering danne grunnlag for å øke antall observasjoner utover den ene som er obligatorisk for hver enkelt akkreditering. Observasjon foretatt i forbindelse med utvidelse av akkrediteringsomfanget kan også inngå i den årlige observasjonen.  Dersom det er liten aktivitet mht akkrediterte tjenester, kan observasjoner utsettes slik at intervallet blir maksimalt 24 måneder. 

For at NA skal kunne planlegge  gjennomføringen av observasjoner, plikter organet på  forespørsel å sende NA en oppdaterte oversikt over planlagte revisjoner/eksaminasjoner/ inspeksjoner. 
Ved observasjon av systemrevisjoner skal sertifiseringsorganet sende NA  en oversikt over hvilken bransje kunden tilhører, planlagt revisjonspersonell, planlagt tidspunkt, hvilken standard det sertifiseres mot og hvilke geografiske og administrative enheter revisjonene omfatter. NA kan også kreve å få tilsendt leverandørens kvalitetsmanual og annen relevant dokumentasjon som sertifiseringsorganet benytter under dokumentgjennomgangen før observasjonen gjennomføres. 

Organet plikter å legge forholdene til rette for at NA kan gjennomføre slike observasjoner.

Organet plikter i sine bestemmelser og kontrakter med kunder å sikre NA mulighet til å gjennomføre slike observasjoner. 

Organenes kunder skal ha adgang til å klage på NAs valg av observatører. Slike klager må begrunnes. 

8.
Søknad om utvidelse

Utvidelse av akkreditering kan være:

· Sertifisering etter nye standarder eller nye bransjer (gjelder også EMAS);

· Inspeksjoner innen nye områder;

· Prøving og kalibrering innen nye parametere, metoder, standarder;

· Inkludering av flere lokasjoner/geografiske områder.

Akkrediterte organisasjoner kan når som helst søke om utvidelse av akkrediteringsomfanget. Ved slik søknad må det sendes inn et fullstendig utfylt søknadsskjema (NA-S20-serien, det samme som ved første gangs søknad om akkreditering), sammen med nødvendige vedlegg (se kap. 2.1), før søknadsbehandling kan starte. 

Dersom søknad om utvidelse sendes NA senest 2 mnd. før et ordinært oppfølgings- eller fornyelsesbesøk, vil utvidelsessøknaden normalt, og dersom det er hensiktsmessig, bli behandlet under det planlagte besøket. I slike tilfeller skal fullstendig dokumentasjon for vurdering av søknaden være NA i hende senest 4 uker før planlagt besøk.

Omfanget av bedømmelsen ved søknad om utvidelse vil følge de prinsipper som er nedfelt i kap. 2.4 Søknadsprosessen, kap. 3 Omfanget av observasjoner i forbindelse med søknad om akkreditering og kap. 7 NAs observasjon av revisjoner av revisjoner/inspeksjoner.

9.
Adgang til lokaler og tilgjengelighet av dokumenter

Søkere og akkrediterte organisasjoner plikter å gi NA den nødvendige adgang til sine lokaler og til all relevant dokumentasjon.

Med nødvendig adgang menes adgang som er nødvendig for å kunne verifisere overensstemmelse med kravene i relevante kravstandarder. 

Med relevant dokumentasjon menes dokumentasjon som kan gi støtte i vurderingen av overensstemmelse med relevante kravstandarder. Herunder regnes dokumenter som vedrører driften av organisasjonen. Dokumenter som vedrører tilknyttede organisasjoner skal gjøres tilgjengelig for NA i den grad det er nødvendig for å avklare uavhengighet og økonomisk soliditet. Relevant dokumentasjon skal på forespørsel gjøres tilgjengelig for NA så raskt som praktisk mulig.

Arkiveringstiden skal i utgangspunktet tilpasses kundene og den akkrediterte organisasjonens behov.  For laboratorier skal arkiveringstiden dog ikke være kortere enn 3 år.  Valideringsrapporter, SLP-resultater etc bør minst arkiveres i 3 år etter at metoden er tatt i bruk.  Dersom lover og regler setter krav til at laboratoriet skal ha en arkiveringstid som er lengre enn 3 år , skal dette følges.                                                                                            

For sertifiseringsorganer skal arkiveringstiden være i tråd med det den enkelte akkrediteringsstandard beskriver eller som fastsatt ved lov.

Ved bedømmelsesbesøk plikter organisasjonen å legge forholdene til rette for en effektiv bedømmelse.

NA varsler organisasjonen i god tid før et besøk, men ved behov skal NAs bedømmerlag gis adgang uten forhåndsvarsel. 

Tilgang til dokumentasjon og lokaler skal gjelde for NAs egne ansatte såvel som for de bedømmere/eksperter som er engasjert av NA og som organisasjonen har akseptert.

10.
Generell informasjonsplikt

Akkrediterte og søkere skal holde NA løpende orientert om endringer i organisasjonen som kan ha innvirkning på overholdelse av akkrediteringsvilkårene. De skal, og som hovedregel før endringene trer i kraft, informere NA ved endring i:

a)
eierform, eierforhold, navn, e-post adresse, postadresse, tlf.nr., faks.nr. o.l.;

b)
organisasjon, ledelse og nøkkelpersonell, som for eksempel, leder og/eller teknisk ledelse, kvalitetsleder, bransjeansvarlig (gjelder systemsertifisering), valideringsansvarlig (gjelder fleksibel akkreditering), tolkningsansvarlig (gjelder akkreditering som omfatter tolkning og vurdering av resultater). Endringer i valideringsansvarlig skal godkjennes av NA før de settes i verk (gjelder fleksibel akkreditering).

c)
kvalitetssystemet, dersom det kan ha betydning for overholdelsen av


akkrediteringsvilkårene

d)
vesentlige kalibrerings-, prøvings- og inspeksjonsfasiliteter slik som utstyrsenheter, instrumenter og laboratoriemiljø (eksempelvis flytting) og andre vesentlige ressurser. Slike endringer skal godkjennes av NA før de settes i verk

e)
vesentlige endringer i nasjonale og internasjonale standardmetoder som benyttes i prøvinger/kalibreringer/inspeksjoner, eller andre vesentlige endringer i metoder. (Det er egne regler for prøvningslaboratorier som har fleksibelt akkrediteringsomfang.)

f)
akkrediteringsomfang

NA skal bli varslet dersom sertifiseringsorganet eller miljøkontrolløren har mottatt en klage eller kritisk kommentar fra forurensningsmyndigheter vedrørende en ISO 14001 sertifisering eller en EMAS-godkjenning.

Dersom en miljøkontrollør akkreditert i Norge ønsker å utøve kontrollvirksomhet i en annen EØS stat, skal han i hvert enkelt tilfelle underrette akkrediteringsvirksomheten i den aktuelle medlemsstaten om dette minst en måned før planlagt revisjon.

Organisasjonen skal i begynnelsen av året på anmodning sende en kort årsrapport til NA med informasjon om aktivitetene foregående år. Herunder skal det gis en spesifisert informasjon om den virksomhet som foregår i utlandet under NAs akkreditering. NA vil sende ut et skjema til bruk ved denne årsrapporteringen. Dersom organisasjonen starter virksomhet i utlandet under NAs akkrediteringsordning i perioden mellom innsendelse av årsrapport, skal NA informeres om dette.

11.
Sertifiserings- /inspeksjonsoversikt

Det akkrediterte organet er forpliktet til å holde oppdatert en oversikt over sertifiseringer, inspeksjoner og EMAS-godkjennelser utført under norsk akkrediteringsordning.  Oversikten skal være tilgjengelig for NA på forespørsel. 
12. 
Krav til opprettholdelse av erfaring etter at akkreditering er innvilget
Dersom det ikke i løpet av 2 år er utført akkrediterte tjenester innen en eller en nærliggende bransje eller fagområde, mot en systemstandard eller en nærliggende gruppe av slike, mot en kompetansestandard, mot en produktstandard eller inspeksjon i hht en inspeksjonsmetode, kan NA trekke tilbake akkrediteringen for de aktuelle aktiviteter.  Dersom NA finner det  godtgjort at kompetanse er opprettholdt, f.eks. gjennom utøvelse av nært beslektede akkrediterte aktiviteter vil ikke tilbaketrekking gjennomføres.  

13.
Bruk av NAs logo i akkrediteringsmerker og henvisning til akkreditering

Akkrediterte organisasjoner oppfordres til å benytte NAs logo. Bruk av NAs logo og henvisning til akkrediteringen skal skje i hht NAs krav gitt i NA Dok. 14. 

Den akkrediterte skal ha regler for hvordan de (og eventuelt deres kunder) henviser til akkrediteringen i reklamemateriell og i andre sammenhenger.
14.
Anerkjennelse av utstedte rapporter/sertifikater.

Et sertifikat, en analyserapport, en kalibreringsrapport eller inspeksjonsrapport utstedt innen en akkreditert ordning må i tillegg til en omfangsdefinisjon som beskrevet i relevant standard, inneholde utstederens navn, akkrediteringsnummer og NAs navn eller akkrediteringsmerke for å anerkjennes som et "akkreditert" sertifikat/rapport.  (Med  "akkreditert" sertifikat/rapport menes  et sertifikat som er utstedt av et akkreditert organ innen organets gyldige akkrediteringsomfang og der alle prosedyrer og regler som gjelder for akkrediteringen er fulgt). Et akkreditert sertifikat/rapport som faller inn under en av de multilaterale avtalene som NA har inngått med andre akkrediteringsorgan, vil i hht avtalen  bli anerkjent av de andre signatarene til  avtalen.

Ved produktsertifisering oppfordres sertifiseringsorganene til å ta hensyn til produsentens kvalitetssystem i tilstrekkelig grad, dersom dette er sertifisert av et sertifiseringsorgan som er akkreditert av en signatar til EA/IAFs multilaterale avtale.  Det må likevel påses at kvalitetssystemet i tilstrekkelig grad ivaretar de produktrelaterte forhold som er nødvendig for å kunne sertifisere produktet.

Et akkreditert sertifikat skal kun beskrive samsvar mot de kravstandarder/normative dokumenter som organet er akkreditert for.

Sertifikater som er utstedt av et akkreditert sertifiseringsorgan  før akkreditering ble tildelt, kan konverteres til et "akkreditert sertifikat" under følgende forutsetninger:

-
Sertifiseringsorganet har gjennomført minst en oppfølging av sertifikatinnehaveren etter at akkrediteringen ble innvilget.

-
Sertifikatet utstedes med ny utstedelsesdato.

-
Sertifiseringen er utført innen nåværende akkrediteringsomfang.

-
Det har ikke forekommet vesentlig endringer i sertifiseringssystemet siden sertifikatet ble utstedt, alternativt at oppfølgingen omfatter områder i sertifiseringssystemet som på grunn av tidligere mangler ikke var dekket på en tilfredsstillende måte.

Dersom et ikke-akkreditert sertifikat skal gjøres akkreditert, må en fullstendig ny

revisjon/eksaminasjon utføres, dersom sertifikatets gyldighetsperiode er utløpt.

15. 
Bytte av sertifiseringsorgan

Dersom en sertifikatinnehaver velger å bytte fra et sertifiseringsorgan

til et annet, må det nye sertifiseringsorganet utstede et nytt sertifikat på bakgrunn av en

gjennomført sertifiseringsrevisjon/eksaminasjon.  Det er opp til sertifiseringsorganet å vurdere

i hvilken grad man kan gjøre seg nytte av allerede foreliggende sertifiseringsrapporter

/eksaminasjoner. En slik nytte vil kunne redusere tidsforbruket ved den nye

sertifiseringsrevisjonen/eksaminasjonen. Se for øvrig Annex 2 til IAF GD 2:2005 og Annex 1 til IAF GD 6: 2006.
16. 
Akkrediteringsgebyrer

Søkere og akkrediterte forplikter seg til å betale gebyrer, honorarer og utlegg i henhold til den gjeldende forskrift om gebyr for Norsk Akkrediterings tjenester, NA Dok. 15.

For beregning av årsgebyr, må systemsertifiseringsorganer og personellsertifiseringsorganer oppgi estimert omsetning innen 1. mars påfølgende år og bekreftelse av endelige tall innen 31. mai dersom endelige tall avviker fra estimert beløp.  NA kan kreve at selskapets revisor skal bekrefte at tallene inkluderer alle aktiviteter som i følge NA Dok 15 skal danne grunnlag for beregning av årsgebyret.

17.
Tiltak ved manglende oppfyllelse av vilkår

Dersom den akkrediterte ikke lenger tilfredsstiller vilkårene for akkreditering kan NA iverksette et eller flere av følgende tiltak, avhengig av hvor alvorlige avvikene er:

a)
pålegg om korrigeringer (avvik) 



b)
suspensjon av hele eller deler av akkrediteringen

c)
tilbaketrekking av hele eller deler av akkrediteringen.

NA vil vurdere hvilke tiltak som skal anvendes. Når det er nødvendig å utføre tilbaketrekking, skal pålegg om oppretting og/eller suspensjon anvendes først, dersom NA finner det tilrådelig. Tiltakene kan beskrives nærmere som følger:


a) 
Pålegg om korrigeringer (avvik):

NA kan pålegge organisasjonen å rette opp avvik innen en fastsatt frist. Dersom organisasjonen ønsker å beholde akkrediteringen, må det dokumenteres at avvikene er tilfredsstillende rettet innen fastsatte frister.

Pålegg om korrigeringer kan omfatte tilbaketrekking av akkrediterte kalibreringsbevis, prøvingsrapporter, sertifikater, lisenser eller inspeksjonsrapporter. NA kan også bestemme at ekstraordinært besøk er påkrevd for å sjekke at de korrigerende tiltakene er tilfredsstillende implementert.

b)
Suspensjon: 

Dersom avvikene ikke blir rettet innen avtalte frister eller dersom avvikene er svært alvorlige,

kan akkrediteringen - eller deler av denne - suspenderes for en begrenset tid. Suspensjon er en

sperring av en organisasjons akkrediterte virksomhet på bakgrunn av alvorlige mangler i 

etterlevelse av NAs krav. Eksempler på svært alvorlige mangler er:

a) manglende sporbarhet til målestandarder

b) uakseptable resultater fra sammenlignede laboratorieprøving (SLP) eller kvalifiserende prøving

c) ikke tilfredsstillende kompetanse pga. skifte av personell/endringer i kvalifikasjoner til nøkkelpersonell

d) manglende gjennomføring av tilfredsstillende korrigerende tiltak innen fristen

e) grove feil ved gjennomføring av prøvinger/kalibreringer/sertifisering/inspeksjon, som avslører alvorlige systemfeil

f) misbruk av akkrediteringen

g) manglende oppfølging av relevante myndighetskrav

h) manglende innbetaling av gebyrer

Endringer av laboratoriets lokaler, herunder flytting/ombygging vil normalt føre til suspensjon. Det samme kan i enkelte tilfeller gjelde ved organisasjonsendringer.

Et organisasjon kan be om frivillig suspensjon. Begrunnelsen for å be om frivillig suspensjon kan for eksempel være at organisasjonen selv registrerer at de ikke møter kravene til å være akkreditert eller ved flytting til nye lokaler. Konsekvensene av en suspensjon er de samme uansett om de er frivillige eller ikke.  NA kan innvilge frivillig suspensjon for en periode på maks. ett år.  Varer suspensjonen lenger må det søkes om akkreditering på nytt.

Ved suspensjon av akkrediteringen eller deler av denne skal organisasjonen ikke tilby eller utføre akkrediterte tjenester for de deler suspensjonen omfatter så lenge suspensjonen varer. Det skal heller ikke utstedes akkrediterte kalibreringsbevis/prøvingsrapporter/inspeksjons-rapporter/sertifikater innen de områdene som omfattes av suspensjonen. Sertifiseringsorganer skal imidlertid gjennomføre ordinær oppfølging av sertifiserte kunder. På forespørsel fra NA skal organisasjonen levere inn akkrediteringsbevis og akkrediteringsdokument. 

Suspensjon er tidsbegrenset til 3 måneder. Unntaksvis kan NA forlenge fristen til 6 måneder. NA gjenoppretter akkrediteringen dersom forholdene som førte til suspensjonen er utbedret på en tilfredsstillende måte innen suspensjonsperiodens utløp. Dersom avvikene ikke er utbedret når suspensjonstiden er ute, skal akkrediteringen trekkes tilbake.

Ved hel eller delvis suspensjon skal organisasjonen, når NA krever dette, informere berørte 

kunder om konsekvensene.

Innbetalte gebyrer refunderes ikke ved suspensjon. Organisasjonen plikter å betale alle påløpte kostnader. Regulære gebyrer betales som normalt i suspensjonsperioder.

Før vedtak om suspensjon fattes, skal den berørte organisasjon normalt varsles skriftlig og gis anledning til å uttale seg.  Dette er ikke til hinder for at NA ved svært alvorlige avvik fra akkrediteringsvilkårene kan iverksette øyeblikkelig suspensjon. 

Avgjørelser om tiltak kan påklages, se pkt. 21.

c)
Tilbaketrekking:

Dersom organisasjonen ikke ønsker eller ikke kan rette opp avvikene innen avtalte tidsfrister, 

eller avvikene er så alvorlige at den ikke lenger har de nødvendige kvalifikasjoner til

å utføre akkrediterte tjenester, kan akkrediteringen - eller deler av denne  - trekkes tilbake. 

Organisasjonens akkrediterte status er i så fall, helt eller delvis, avsluttet ved tilbaketrekkingen. 

Ved tilbaketrekking av hele akkrediteringen skal organisasjonen levere akkrediteringsbeviset og akkrediteringsdokumentet tilbake til NA.  

Dersom deler av akkrediteringen trekkes tilbake, skal organisasjonen levere tilbake berørte akkrediteringsdokument og akkrediteringbevis for makulering eller endring. Den skal ikke lenger tilby eller utføre akkrediterte tjenester innen de tilbaketrukne områdene.

Dersom akkrediteringen helt eller delvis trekkes tilbake, skal organisasjonen skriftlig informere sine berørte kunder om konsekvensene av situasjonen. For sertifiseringsorganer (system, produkt og personell) vil en konsekvens være at alle utgitte sertifikater med NA`s logo eller annen henvisning til Norsk Akkreditering må trekkes tilbake og makuleres og eventuelt erstattes med et sertifikat uten henvisning til akkreditering. Kopi  av informasjonen skal sendes NA.

Innbetalte gebyrer refunderes ikke ved tilbaketrekking. Organisasjonen plikter å betale alle påløpte kostnader.

Før avgjørelse om tilbaketrekking fattes, skal den berørte organisasjon varsles skriftlig og gis anledning til å uttale seg.  

Avgjørelser om tiltak kan påklages, se pkt. 21.

18.
Overføring av akkreditering

Ved oppkjøp, fusjon, navneendringer osv. oppstår situasjoner der akkrediterte organisasjoner ønsker å overføre en akkreditering fra en organisasjon til en annen. 

Overføring innebærer at en tildelt akkreditering overføres fra en organisasjon til en annen.  

Akkrediteringsnummeret vil normalt beholdes eller velges blant de akkrediteringer som inngår i en eventuell fusjon eller lignende. NA kan fravike fra denne generelle bestemmelsen.

Betingelser for å kunne innvilge overføring er at:







a)
systemet for gjennomføring av akkreditert prøving/kalibrering/inspeksjon/sertifisering ikke blir vesentlig forandret og at endringer ikke strider mot gjeldende akkrediteringsvilkår;

b)
endringer ikke forårsaker svekkelse av arbeidets kvalitet eller organisasjonens integritet;

c)
endringene ikke influerer på etterlevelse av akkrediteringskravene;

d)
overføring av akkreditering ikke villeder markedet;

e) organisasjonen ivaretar forpliktelsene overfor kunder og NA. (Dette innebærer at det på ethvert tidspunkt i overføringsprosessen må være en klart definert jurdisk person som er ansvarlig overfor kunder og NA);

f) endringene ikke strider mot norsk lov.

Dersom overføring ønskes må den akkrediterte organisasjon sende en skriftlig søknad om overføring av akkreditering. Søknaden må inneholde:

a)
fullstendig beskrivelse av bakgrunn for søknaden;

b)
klar og entydig beskrivelse av ny juridisk status, når relevant;

c)
beskrivelse av eventuelle endringer i kvalitetssystemet;

d)
firmaattest når relevant;

e)
forpliktende erklæring fra den nye eier/ledelse om å etterleve akkrediteringsvilkårene; 

f)
forpliktende erklæring fra den nye eier/ledelse om at eventuelle relevante forpliktelser overtas fra den som akkrediteringen ble overført fra (f.eks. vedståelse av innleverte tilbud eller inngåtte kontrakter om leveranse av akkrediterte tjenester); 


g)
plan for oppdatering av  kvalitetshåndbok, prosedyrer, kataloger og andre berørte dokumenter når relevant (f.eks. ved navneskifte);

h)
informasjon vedr. oppdatering  av nødvendige ansettelseskontrakter, underleverandøravtaler o.l når relevant.


Ut fra de endringer overføringen innebærer vil NA avgjøre om det må foretas verifikasjoner hos søkeren eller om overføring kan innvilges på basis av innsendt dokumentasjon.  Søknad om overføring må derfor foreligge på et tidspunkt som gjør det mulig for NA å gjennomføre sine aktiviteter og ta beslutning før det ønskede tidspunkt for overføring.

I de tilfeller der endringer vil medføre utstedelse av nytt akkrediteringsbevis og akkrediteringsdokument plikter den akkrediterte å returnere tidligere utgave av disse til NA når overføring er innvilget. 

19.
Oppsigelse/oppløsning
Den akkrediterte organisasjonen kan si opp akkrediteringen uten begrunnelse med 2 måneders skriftlig varsel.  En kortere oppsigelsesfrist kan avtales.

Ved oppsigelse av akkreditering har NA rett til å vurdere om det ønskes iverksatt tiltak for å verifisere hva som er utført av akkrediterte tjenester siden forrige oppfølging.  Omfanget av tiltakene vil være avhengig av tiden og mengde akkrediterte tjenester fra forrige bedømmelse til oppsigelsen foreligger.

Dersom organisasjonen blir oppløst, plikter den umiddelbart å melde fra til NA som trekker tilbake akkrediteringen med øyeblikkelig virkning.  

For begge tilfeller referert over gjelder de krav som er beskrevet i kap. 17 i dette dokumentet om tilbaketrekking.  De samme krav gjøres gjeldende dersom organisasjonen av ulike grunner må redusere akkrediteringsomfanget.

Akkrediteringsnummeret som er trukket tilbake skal ikke tas i bruk av andre akkrediterte organisasjoner på et senere tidspunkt.

20.
Økonomisk ansvar i forbindelse med akkreditering

NA er ikke ansvarlig for akkrediterte organisasjoners forpliktelser overfor sine kunder.

21.
Rett til å klage på avgjørelse fattet av NA

NAs behandling av klage på vedtak i forbindelse med akkreditering eller GLP-inspeksjon kan påklages til et eget klageutvalg som beskrevet i Statutter for Norsk Akkreditering fastsatt av Nærings- og handelsdepartementet 29. september 2006.
Eventuell klage på NAs  vedtak om akkreditering eller GLP-inspeksjon må være NA i hende senest 3 uker etter at organisasjonen er blitt informert om avgjørelsen (Forvaltningslovens §§29-30). NA skal foreta de undersøkelser klagen gir grunn til, og kan oppheve eller endre avgjørelsen, evt. avvise klagen, dersom vilkårene for å behandle den ikke foreligger. Dersom avgjørelsen ikke blir endret, skal NA sende sakens dokumenter sammen med sin vurdering til NAs klageutvalg for endelig beslutning.
Vedtak i forbindelse med akkreditering av miljøkontrollører i henhold til EMAS-ordningen (miljøstyrings- og miljørevisjonsordning) kan påklages til et utvalg som beskrevet i §52 c i Forurensningsloven av 13. mars 1981 med senere endringer.
Akkrediterte organisasjoner har forøvrig til enhver tid anledning til å klage på NA sin virksomhet, som for eksempel saksbehandling og tolkning av akkrediteringskrav. Klager må være skriftlige og begrunnet. Under klagebehandlingen vil frister for lukking av evt. avvik normalt utsettes.
22. 
Referanser 

Dokumenter som er utgitt av NA kan hentes fra Internett på adressen: www.akkreditert.no 

Dokumenter som er utgitt av EA kan hentes fra Internett på adressen: www.european-
accreditation.org/
Dokumenter som er utgitt av ILAC kan hentes fra Internett på adressen: www.ilac.org/
Oversikt over land som har signert BIPMs MRA finnes på adressen: www.bipm.org/ 

Dokumenter som er utgitt av IAF kan hentes fra Internett på adressen: www.iaf.nu/

